Blinde matrikulant se prestasie inspireer talle
JY LEES NOU Blinde matrikulant se prestasie inspireer talle
Haar sig is dalk nie so sterk soos ander matrieks s'n nie, maar Ephodia Mudau (18) van die Revoni Skool vir Blindes in Limpopo het in haar matriekjaar gewys dat daar met haar veggees absoluut niks skort nie.
Top Learners with Special Education Needs, in 3rd place is Ephodia Mudau of Revoni School for the Blind, Limpopo pic.twitter.com/YQ76SK3Z6P — eM-Kay (@mba_lee) January 4, 2017
Ephodia is een van die matrieks wat Donderdagoggend tydens ’n spesiale ontbytgeleentheid vir uitblinkermatrieks in Midrand in Johannesburg vereer is. Sy is ’n top-presteerder in die afdeling vir gedeeltelik-siggestremde leerders by skole vir leerders met spesiale behoeftes.
"Ek is ongelooflik opgewonde. Ek het dit nie verwag nie," het die boorling van Phiphidi, ’n klein dorpie in Limpopo, gesê. Zacharia Nyathi en Hlulani Malungani, wat ook aan die Revoni Skool vir Blindes matrikuleer het, is ook vir hul prestasies vereer. Die minister vir basiese onderwys, Angie Motshekga, het by die geleentheid presteerders in hul onderskeie vakgebiede sowel as leerders wat ondanks uitdagend omstandighede presteer vir hul harde werk bedank. "Namens die matrieks van 2016, wil ons baie dankie sê aan al ons onderwysers, ouers, nie-regerings-organisasies, opvoedkundige navorsers, die korporatiewe wêreld en die res van die bevolking vir hul voortgesette ondersteuning van ons projek om gehalte basiese onderrig vir almal te bewerkstellig," het sy vroeër gesê toe sy die matriekuitslae vir 2016 bekendmaak.
Check tomorrow's @TheStar_news to read about the incredible achievements of blind matriculants Ephodia Mudau & Hlulani Malungani. pic.twitter.com/n1MqPwFNIV — Ilanit Chernick (@LanC_02) January 4, 2017
Ephodia droom daarvan om ’n joernalis te word en erken haar matriekjaar was uitdagend.
"Dit was moeilik en ek het my bes gegee. Ek het my hart in my studies ingestoot. Ek het in die koshuis gebly en die skoolhoof het my werklik gemotiveer om te leer."
Sy beplan om ’n graad in mediastudies aan die Universiteit van Limpopo te voltooi.